黄辉
石鼓歌
成均桥门列者石，相传周宣员猎迹。
蓊勃时时云气生，倒薤依微破苔隙。
仿佛娲皇五色堕，错落星辰尚堪摘。
此石阅人人递喜，昌黎先生好尤癖。
可怜光价绝鼎钟，霜草风沙无怜惜。
元和到今复几岁，流落尤能脱臼珣。
金绳断钮玉柯迸，蝉榻何繇见光泽。
孔子删诗偶遗漏，不缘片碣谁搜索。
或疑成后蒐岐阳，椒举之言具楚籍。
车攻即类宣王诗，四牡东徂岂西适。
周家蒐苗世有事，平岐騕雒定何择。
大篆分明史籀手，诅楚卑卑其能役。
况复李斯七日叹，弱骨今犹相碣峄。
此书穆满当伯仲，争令支孽掩宗孽。
宇文偏陋复安取，一笑竖儒揣量窄。
甄丰奇字诚辱收，六体粗堪证今昔。
位置何须争甲癸，参差枉自疑君帛。
从教缺剥费摩挲，古意居然存耆硕。
显晦随人亦有时，一出雍凉几为客。
小雅终存王者气，夜夜精光岌相射。
护持岂为耽奇字，想像中兴在明辟。
方今太平无一事，风雅褭蕤孰捃摭。
但令梦寐到成宣，只字犹堪动心魄。
老生更访吉日碑，剔尽昆仑亦何益。
呜呼！石鼓歌成谁献闻，槐市阴阴土花碧。